Stormen Hans er færdig med at hærge det nordjyske, tilbage står en del ødelagte ting.

Stormen Hans ramte Danmark og især på kysterne. Det betød også at flere ejere af de ikoniske badehuse på Løkken Strand kunne se sine ting spredt rundt på stranden. Men på trods af, at torsdagen er gået med oprydning, så skal der ifølge Carsten Salvig Vandkrog ikke ændres på noget. - Sådan er livet, og sådan er vejret her ved vestkysten. Vi ved det jo. Og nu er der nogle tåber, der foreslår kystsikring, og jeg ved ikke hvad. Der skal ikke laves kystsikring her. Så må vi tage det, der kommer. Kystsikring er vejen frem Andre steder er det dog en helt anden historie. I Nr. Lyngby nord for Løkken plejede de at blive hårdt ramt af storme fra vest. Men denne gang kan de i stedet ånde lettet op. For her har de lavet en alternativ kystsikring, og den bestod prøven. - Det her er en dokumentation for, at hvis man vil lave noget effektivt og forholdsvist billigt kystsikring, så skal man selvfølgelig bruge pil. Vi er i hvert fald glade for, at vi fik det lavet for fem år siden, må vi sige nu, fortæller Jørgen Jørgensen fra Nr. Lyngby. Også hos feriecenteret Skallerup Seaside Resort har de tyet til kystsikring. Og igen har det vist sig at være en rigtig god ide. - Vi er rigtig glade for, at vi har fået lavet hele det her kystsikring. Vi kan jo se, at det har virket. Der er ikke sket nogen form overhovedet for kysterosion denne her gang i stormen Hans, siger marketingschef hos Skallerup Seaside Resort, Sophie Stenild.